ફટાકડામાં ફિયાસ્કો: રાત્રે ટીખળખોરો પોલીસને દોડાવે છે! | નવગુજરાત સમય
આમ તો, સુપ્રીમ કોર્ટના આદેશની અસર થઈ હોય તેમ આ વર્ષે દિપાવલી પર્વમાળાના ત્રણ દિવસમાં ખાસ ફટાકડા ફૂટ્યાં નથી. પણ, રાતે દસ વાગ્યા પછી ફટાકડા ફોડવાની મનાઈ છતાં પોલીસને પરેશાન કરવી હોય તેમ ટીખ‌ળખોરો સક્રિય થયાં છે. ધનતેરસની રાતે પોલીસે ત્રણ શખ્સોને પકડી પાડ્યાં છે. ફટાકડા ફોડવાના નિયમોનું પાલન કરવા માટે પોલીસ ફૂટ પેટ્રોલિંગ કરીને એનાઉન્સમેન્ટ કરવા ઉપરાંત બેનર્સ પણ લગાવી રહી છે. આમ છતાં, રાતે દસ વાગ્યા પછી જ અમુક ટીખળખોરો સક્રિય બને છે. પેટ્રોલિંગ કરતી પોલીસ આવે ત્યાં સુધીમાં આ શખસો નાસી છૂટે છે. આમ છતાં, પૂર્વના રામોલ ઉપરાંત યુનિવર્સિટી, વસ્ત્રાપુર વિસ્તારમાં રાતે ૧૦ પછી ફટાકડા ફોડતાં કુલ ત્રણ યુવકને પોલીસે ઝડપી લીધાં હતાં..
રાતે દસ વાગ્યા પછી ફટાકડા નહીં ફોડવાના ફરમાનનું આમ તો શહેરમાં મોટાભાગે ક્યાંય પાલન થતુ દેખાતુ નથી. આમ છતાં પોલીસ એકલ-દોકલ કેસ કરીને કાયદાનું પાલન કરાવી રહી છે. બે દિવસ અગાઉ અમરાઈવાડીમાં બે શખ્સોને રાતે દસ વાગ્યા પછી ફટાકડા ફોડતા પકડ્યા બાદ ગત રાતે રામોલના ડીસ્ટાફ સ્કવોડે એક યુવકને રાતે ૧૧.૩૦ વાગ્યાની આસપાસ જાહેર રોડ પર ફટાકડા ફોડતા પકડી પાડ્યો હતો. સર્વેલન્સ સ્કવોડના પી.એસ.આઇ. વી.બી વાઘેલાએ ફરિયાદ કરી છે કે, તેમની ટીમ પેટ્રોલીંગમા હતી ત્યારે શીવાલીક બંગ્લોઝ નજીક એક યુવક જાહેરમાં ફટાકડા ફોડતો હતો. તેને પકડી તપાસ કરતા તેનું નામ જીતુ શીવાભાઈ પંચાલ (ઉં.૨૮, રહે. સત્યમ આવાસ, ઔડાના મકાનમાં, રામોલ) હોવાનું જાણવા મળ્યું હતુ. .
જ્યારે, ગુલબાઈ ટેકરા વિસ્તારમાં પટેલ સોસાયટી પાસે વાસણામાં રહેતો કુશલ દેવેન્દ્ર કડીકર નામનો યુવક રાત્રે ૧૦-૩૦ વાગ્યે રોડ ઉપર ફટાકડા ફોડીને પ્રદૂષણ કરતાં યુનિવર્સિટી પોલીસના હાથે પકડાયો હતો. વસ્ત્રાપુર પોલીસે રાત્રે બાર વાગ્યે બોડકદેવમાં સારથી હોટલ સામેના મેદાનમાં ફટાકડા ફોડતા થલતેજના રહીશ મેહુલ મહેન્દ્રકુમાર પટેલ નામના યુવકને પકડી પાડ્યો હતો. ૪૧ વર્ષના આ યુવકની ફટાકડા ફોડવાની પ્રવૃત્તિથી ઊંઘમાં ખલેલ પહોંચતી હોવાની ફરિયાદ મળતાં પોલીસે કાર્યવાહી કરી હતી. .
સુપ્રીમ કોર્ટના આદેશથી આ વર્ષે અત્યાર સુધી તો ધ્વનિ પ્રદૂષણ ઉપર અંકુશના મુદ્દે અનેક લોકો ખુશ પણ થયાં હશે. પણ, અનેક ટીખળખોરો પોલીસને દોડાવવા માટે આવી પ્રવૃત્તિ કરી રહ્યાનું ધ્યાન ઉપર આવ્યું છે. શિવરંજની અને વસ્ત્રાપુર તળાવ વિસ્તારમાં અમુક યુવકો ફટાકડા ફોડીને ટુ વ્હીલર ઉપર ભાગી છૂટ્યા હતા. આ વર્ષે પોલીસ માટે ફટાકડાનું નિયમપાલન નવો પડકાર બન્યો છે..
PESOના ગ્રીન ફટાકડા એટલે શું? સમજ વગર લોકો કરે તો પણ શુ?
પોલીસ કમિશનરે જારી કરેલા જાહેરનામામાં PESO (પેટ્રોલિયમ એન્ડ એક્સ્પ્લોઝીવ સેફ્ટી ઓર્ગેનાઈઝેશન)ની માન્યતાવાળા 'ગ્રીન ફટાકડા' જ ફોડવાની મંજુરી આપવામાં આવી છે. કમનસીબી એ છે કે, દિવાળી સાવ નજીક હતી ત્યારે PESOનો નિયમ અમલી બનાવવાનો આદેશ થયો છે. લોકોને PESO એટલે શું અને તેની નિયમાવલી શું છે? તેની જ જાણકારી નથી. આવા સંજોગોમાં 'ગ્રીન ફટાકડા'ની જાણકારીના અભાવે અત્યાર સુધી તો કાયદાને માન આપતાં લોકો કાયદાકીય કાર્યવાહીથી બચવા માટે ફટાકડાથી દુર રહ્યાં છે..
'માટીના ગણેશ'ની ઝૂંબેશ વર્ષો છતાં સંપૂર્ણ સફળ નથી
ફટાકડા ફોડવાથી અવાજ અને વાયુ પ્રદૂષણ ફેલાય છે. પ્રદૂષણ અટકાવવા માટે સુપ્રીમ કોર્ટે નિયમાવલી જાહેર કરી છે. જો કે, પ્રદૂષણના મામલે જ ગણેશોત્સવમાં માટીની મૂર્તિઓ જ સ્થાપિત કરવાના નિયમનું પૂર્ણરૂપે પાલન વર્ષો થવા છતાં થઈ શકતું નથી. એ જ રીતે નવરાત્રીમાં શેરી ગરબામાં પણ સમયપાલન થઈ શકતું નથી. કાયદા તો વર્ષોથી છે પણ પ્રજાની આસ્થાનો સવાલ હોય ત્યારે પોલીસે ન છૂટકે 'બાંધછોડ' કરવી પડે છે. જો કે, કોઈને સમસ્યા સર્જાતી હોવાની ફરિયાદ મળે ત્યારે પોલીસ અચૂક કાર્યવાહી કરે છે..